อย่ารีบขายทอง
โกลเบล็กชี้เป้าไฮ1630ดอลล์ แนะใช้โกลด์ฟิวเจอร์สลดเสี่ยง
20 ส.ค. 2554

โกลเบล็กชี้เป้าไฮ1630ดอลล์ แนะใช้โกลด์ฟิวเจอร์สลดเสี่ยง
ทองขึ้นนิวไฮไม่หยุด โกลเบล็กแนะยังไม่ต้องรีบขาย ชี้เป้า 1,630 เหรียญสหรัฐ แนะใช้โกลด์ฟิวเจอร์สป้องกันความเสี่ยง
นายสัญญา หาญพัฒนกิจพานิช หัวหน้าทีมพัฒนาธุรกิจตลาดอนุพันธ์ บริษัทหลักทรัพย์ (บล.) โกลเบล็ก กล่าวว่า ขณะนี้ราคาทองคำได้เพิ่มขึ้นติดต่อกันเป็นเวลา 8 วันทำการ รวมแล้ว 100 เหรียญสหรัฐ ถือว่าสูงมาก ในระหว่างทางอาจมีการพักฐาน
สำหรับผู้ลงทุนที่มีทองคำอยู่ในมือ ไม่แนะนำให้ขาย เพราะส่วนต่างในการซื้อเข้าและขายออกของทองคำแท่งจะสูงกว่าโกลด์ฟิวเจอร์ส จึงให้ถือทองคำแท่งไว้ และให้ใช้โกลด์ฟิวเจอร์สเข้ามาช่วยป้องกันความเสี่ยง ด้วยการขายล่วงหน้า (ชอร์ต) ในโกลด์ฟิวเจอร์สแทน
“บริษัทเชื่อว่าปีนี้จะเห็นสูงกว่า 1,630 เหรียญสหรัฐต่อออนซ์ได้ แต่คงไม่เกิน 1,680 เหรียญสหรัฐ” นายสัญญา กล่าว
ทั้งนี้ เมื่อวันที่ 13 ก.ค.ที่ผ่านมา ราคาทองคำตลาดนิวยอร์กปิดที่ 1,585.50 เหรียญสหรัฐ เพิ่มขึ้น 23.20 เหรียญสหรัฐ หรือ 1.48%
นายสัญญา กล่าวว่า ขณะนี้ให้นักลงทุนติดตามการแก้ปัญหาสหรัฐและยุโรปอย่างใกล้ชิด หากมีมาตรการกระตุ้นเศรษฐกิจรอบ 3 (QE3) จะทำให้นักลงทุนขนเงินมาลงทุนในทองคำมากขึ้นเพราะเกรงปัญหาเงินเฟ้อจะพุ่งสูงหรือแก้วิกฤตหนี้ยุโรปไม่ได้ ความต้องการทองคำจะเพิ่มขึ้น
นางเกศรา มัญชุศรี กรรมการผู้จัดการ บริษัทตลาดอนุพันธ์ (ประเทศไทย) หรือ TFEX กล่าวว่า ราคาทองคำที่แกว่งขึ้นลงแรง จูงใจนักลงทุนเข้าลงทุนในโกลด์ฟิวเจอร์สมากขึ้นจนมีการซื้อขายสูงสุดเป็นประวัติการณ์ (นิวไฮ) ในวันที่ 13 ก.ค.ที่ผ่านมา 
ทั้งนี้ วันที่ 14 ก.ค. มีการซื้อขายโกลด์ฟิวเจอร์สรวม 27,330 สัญญา ซึ่งลดลงจากวันก่อนที่มีการซื้อขายสูงถึง 32,180 สัญญา
ด้านราคาทองคำในประเทศ วันที่ 14 ก.ค.ที่ผ่านมา มีการปรับราคา 2 ครั้งตอนเช้า ทองคำแท่งซื้อ 22,450 บาท และขาย 22,500 บาท และตอนบ่ายปรับอีกครั้ง ซื้อ 22,500 บาท และขาย 22,600 บาท ส่วนทองรูปพรรณ ซื้อ 22,179.08 บาท และขายถึง 2.3 หมื่นบาท 
ส่วนตลาดหุ้นไทยและค่าเงินบาทเคลื่อนไหวไปในทิศทางเดียวกับเอเชีย หลังจากมูดี้ส์ อินเวสเตอร์ เซอร์วิส เตือนถึงโอกาสที่จะปรับลดอันดับเครดิตของสหรัฐกดดันค่าเงินเหรียญสหรัฐ ส่งผลให้เงินบาทแข็งค่าขึ้นระดับสูงสุดของวันที่ 30.02 บาท ก่อนย่อลงเล็กน้อยในช่วงท้าย ส่วนดัชนีปิดที่ระดับ 1,079.91 จุด บวก 2.51 จุด 
นักลงทุนต่างชาติซื้อหุ้นจำนวน 923 ล้านบาท และหันไปขายตราสารหนี้จำนวน 2,820 ล้านบาท
มาร์เก็ตติง กล่าวว่า ดัชนีบวกได้ 2 จุด ก่อนตลาดหยุดซื้อขายนาน 3 วัน เกิดจากแรงซื้อหุ้นตัวใหญ่ในกลุ่มพลังงาน แต่กลับขายหุ้นตัวเล็กที่เก็งกำไรมาหลายวัน โดยเฉพาะตัวที่เข้าเกณฑ์แคชบาลานซ์ 
ตลาดกำหนดให้นักลงทุนต้องวางเงินสดทั้ง 100% ก่อนสั่งซื้อหุ้นบริษัท โซลูชั่น คอนเนอร์ (1998) หรือ SLC บริษัท ไทยพัฒนาโรงงานอุตสาหกรรม (TFD) และบริษัท ทรีซิกตี้ไฟว์ (TSF) ตั้งวันที่ 18 ก.ค.-5 ส.ค. 2554